Skermswewer (21) tref kragdradeArgieffoto: Hharencarova / Pixabay ŉ 21-jarige man is in ŉ kritieke toestand na ŉ hospitaal geneem nadat hy Vrydag kragdrade getref het toe hy gaan skermsweef het. Russel Meiring, woordvoerder van ER24, het gesê die fratsongeluk het omstreeks 13:00 in Barberton in Mpumalanga plaasgevind. “By paramedici se aankoms op die toneel is die skermswewer onder die kragdrade aangetref. ŉ Dokter was reeds op die toneel en het hom ondersoek,” het Meiring gesê. “Die man het ernstige brandwonde opgedoen en sy toestand was kritiek.” Paramedici het die man op die toneel behandel en na ŉ nabygeleë vliegveld geneem van waar hy met ŉ mediese helikopter na ŉ private hospitaal in Johannesburg geneem is vir gespesialiseerde mediese behandeling. Die burgerlike lugvaartowerheid sal die voorval ondersoek.